அதைத் தொடர்ந்து, அங்கிருந்த மற்றவர்கள் ஆளாளுக்கு ஓர் எண்ணிக்கையைச் சொன்னார்கள். யார் சொன்ன எண்ணிக்கை கிட்டத்தட்ட நெருக்கமாக வருகிறதோ, அவருக்கு மற்றவர்கள் தலா 100 ரூபாய் கொடுக்கவேண்டும் என்று பந்தயம் முடிவாகியது. உடனே அந்தக் கிளையிலிருந்து ஒவ்வொரு இலையாகப் பிய்த்து அனைவருமே எண்ணத் தொடங்கினார்கள். மொத்த இலைகளையும் பிய்த்து எண்ணி முடிக்க ஏறத்தாழ அரை மணி நேரமாகியிருக்கலாம். மொத்த எண்ணிக்கை, கூட்டத்திலிருந்த யாரோ ஒருவர் சொன்ன எண்ணிக்கைக்கு நெருக்கமாக வந்தது. உடனே பாலு சார் தன் கைப்பையைத் திறந்து அனைவரின் சார்பாகவும் தானே அந்தப் பந்தயத் தொகையை, இலைகளின் எண்ணிக்கையைச் சரியாகச் சொன்ன அந்த உதவி ஆசிரியருக்கு அப்போதே வழங்கினாராம்.